ባለፉት 5 ዓመታት በከተሞች ልማታዊ ሴፍቲኔት ፕሮጀክት ከ600ሺ በላይ ዜጎች ተጠቃሚ ሆነዋል
ባለፉት 5 ዓመታት በከተሞች ልማታዊ ሴፍቲኔት ፕሮጀክት ከ600ሺ በላይ ዜጎች ተጠቃሚ እንደሆኑ የከተማ ልማትና ኮንስትራክሽን ሚኒስትር ኢንጅነር አይሻ መሐመድ ገለጹ።የከተሞች የምግብ ዋስትና ፕሮጀክት የስትሪንግ ኮሚቴ አባላት በፕሮጀክቱ የተከናወኑ ተግባራት ላይና ሊሰሩ በታቀዱ አጀንዳዎች ላይ ምክክር እያካሔዱ ነው።ውይይቱ ከልማታዊ ሴፍቲኔት የመጀመሪያ ፕሮጀክት ተጠቃሚ በሆኑ 11 ከተሞች ላይ ያተኮረ ነው።በምክክር መድረኩ የከተማ ልማትና ኮንስትራክሽን ሚንስትር ኢንጂነር አይሻ መሐመድ የሰራተኛና ማህበራዊ ጉዳይ ሚኒስትር ዶክተር ኤርጎጌ ተስፍዬ፤ የፌደራል ከተሞች የስራ እድል ፈጠራና የምግብ ዋስትና ኤጀንሲ ዋና ዳይሬክተር አቶ ገ/መስቀል ጫላን ጬምሮ ሌሎችም ባለድርሻ አካላት ተሳትፈዋል።በዚህ ወቅት ንግግር ያደረጉት የከተማ ልማትና ኮንስትራክሽን ሚኒስትር ኢንጅነር አይሻ መሐመድ የከተሞች የምግብ ዋስትና ፕሮጀክት በከተሞች የሚታየውን የከፋ ድህነት ለመለወጥ የሚያስችል ነው ብለዋል።በፕሮጀክቱ ተጠቃሚ ከሆኑት መካከል ከሐምሳ በመቶው በላይ ሴቶች መሆናቸውን ገልጸው፤ ሴቶች በሚያገኙት ተጠቃሚነትም አገር ተረካቢ ትውልድ ማፍራት እንደሚቻል አስገንዝበዋል።በመቶሺዎች የሚቆጠሩ አቅመ ደካሞች በቀድሚያ ተጠቃሚ መደረጋቸውን ጠቁመው በአምስት አመት የፕሮጀክቱ ቆይታ ከ600ሺ በላይ ዜጎች በከተሞች ልማታዊ ሴፍቲኔት ፕሮጀክት ተጠቃሚ መሆናቸውን አስታውቀዋል።በፕሮጀክቱ የመጀመሪያ ዙር ተጠቃሚ የሆኑት በአሁኑ ወቅት ከገቢያቸው ላይ ቀንሰው ባጠራቀሙት ቁጠባና ከፕሮጀክቱ ሲለቁ ባገኙት ድጋፍ ቋሚ ገቢ በሚያገኙበት ሥራ ላይ መሰማራታቸውንም ነው የገለጹት።በሌላ በኩል ፕሮጀክቱ ዜጎችን ተጠቃሚ ከማድረግ ባለፈ ከተሞችን ጽዱና ውብ በማድረግ በከተማ ልማት ስራዎች ላይ አሻራውን እያኖረ እንደሚገኝ ሚኒስትሯ ተናግረዋል።በቀጣይ አምስት አመታት የሚተገበረው ሁለተኛ ዙር የከተሞች ልማታዊ ሴፍቲኔት ፕሮጀክት ከአንድ ወር በፊት በደሴ ከተማ የተጀመረ ሲሆን ተጨማሪ 72 ከተሞችን በማካተት በ83 ከተሞች እንደሚካሄድ ታውቋል።(ምንጭ፡-ኢዜአ)